CELEX: C2007/117/46
Language: fi
Date: 2007-05-26 00:00:00
Title: Asia T-90/07 P: Valitus, jonka Belgian kuningaskunta on tehnyt 26.3.2007 virkamiestuomioistuimen asiassa F-92/05, Genette v. komissio, 16.1.2007 antamasta tuomiosta

26.5.2007   
            
            
               FI
            
            
               Euroopan unionin virallinen lehti
            
            
               C 117/29
            
         Valitus, jonka Belgian kuningaskunta on tehnyt 26.3.2007 virkamiestuomioistuimen asiassa F-92/05, Genette v. komissio, 16.1.2007 antamasta tuomiosta
   (Asia T-90/07 P)
   (2007/C 117/46)
   Oikeudenkäyntikieli: ranska
   Asianosaiset
   
      Valittaja: Belgian kuningaskunta (asiamies: L. Van den Broeck)
   
      Muut osapuolet: Emmanuel Genette, Euroopan yhteisöjen komissio
   Vaatimukset
   
               —
            
            
               Virkamiestuomioistuimen asiassa F-92/05 16.1.2007 antama tuomio on kumottava.
            
         Oikeudelliset perusteet ja pääasialliset perustelut
   Virkamiestuomioistuin hyväksyi asiassa F-92/05, Genette vastaan komissio, 16.1.2007 antamallaan tuomiolla Genetten nostaman kanteen, joka koski komission 25.1.2005 tekemän sen päätöksen kumoamista, jolla kieltäydyttiin yhtäältä poistamasta kantajan vuonna 2001 tekemää hakemusta hänen Belgiassa ansaitsemiensa eläkeoikeuksien siirtämiseksi, ja toisaalta antamasta hänelle oikeutta hakea uutta siirtoa.
   Valituksensa tueksi Belgian kuningaskunta, joka oli väliintulijana ensimmäisessä oikeusasteessa tukeakseen komission vaatimuksia, väittää ensinnäkin, että virkamiestuomioistuin ei ole toimivaltainen arvioimaan Belgian lakiin nähden sellaisen eläkettä koskevan hakemuksen hyväksyttävyyttä, jolla Belgian eläkejärjestelmässä ansaittuja eläkeoikeuksia vaaditaan siirrettäväksi yhteisön eläkejärjestelmään. Valittajan mukaan virkamiestuomioistuin ylitti toimivaltansa, kun se otti kantaa Belgian kansallisen lain niiden säännösten ulottuvuuteen, joita oli sovellettava nyt käsiteltävänä olevassa asiassa.
   Toiseksi Belgian kuningaskunta väittää, että virkamiestuomioistuin toimi yhteisön oikeuden ja erityisesti henkilöstösääntöjen säännösten vastaisesti, kun se arvioi uuden siirtoa koskevan hakemuksen hyväksymistä.
   Lisäksi Belgian kuningaskunta väittää, että virkamiestuomioistuin toimi yhteisön oikeuden vastaisesti, kun se arvioi virheellisesti sellaisen uuden seikan olemassaoloa, jota sen mukaan ei olisi pitänyt arvioida henkilöstösääntöjen uudistuksen voimaantuloon vaan Belgian lain säännöksiin nähden.
   Lopuksi Belgian kuningaskunta vetoaa oikeusturvan periaatetta koskevaan valitusperusteeseen.